3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

บริษัทฯ เป็นผู้ผลิตเส้นใยไนล่อน ซึ่งสามารถที่จะแยกตามชนิดของผลิตภัณฑ์ได้ดังต่อไปนี้

1.) เม็ดไนล่อน (Nylon Chip)

2.) เส้นใยไนล่อนชนิดเส้นยาว (Nylon Filament Yarn)

3.) เส้นใย พี.โอ.วาย (Nylon Pre-Oriented Yarn)

4.) เส้นด้ายไนล่อนยืดหยุ่น (Nylon Stretch Yarn)

 ทั้งนี้ผลิตภัณฑ์ที่กล่าวมาข้างต้น สามารถที่จะจำแนกขนาด และคุณลักษณะการนำไปใช้งานได้ ดังนี้ :-

1.) เม็ดไนล่อน (Nylon Chip) เป็นผลิตภัณฑ์ที่ได้จากการที่วัตถุดิบ (Caprolactam)
ไปทำปฏิกิริยาทางเคมีในขั้นตอน Polymerization
เม็ดไนล่อนที่ได้สามารถจำหน่ายหรือนำไปเป็นวัตถุดิบใช้ในการผลิตเส้นใยไนล่อน (Nylon
Filament Yarn) ตามความต้องการของลูกค้า

2.) เส้นใยไนล่อนชนิดเส้นยาว (Nylon Filament Yarn)
เป็นผลิตภัณฑ์ที่ได้จากการแปรสภาพเม็ดไนล่อนเป็นเส้นใย
โดยผ่านหัวฉีดใยซึ่งเป็นตัวกำหนดชนิดของเส้นใย บริษัทฯ
สามารถที่จะผลิตเส้นใยนี้ได้หลากหลายตามความต้องการของลูกค้า ได้แก่ Nylon
Full-Oriented Yarn (FOY), Nylon Fully Drawn Yarn (FDY) และ Drawn Winder
Yarn (D/W) ซึ่งลูกค้าสามารถนำไปผลิตสิ่งทอได้หลากหลายอัน ต่อเป็นผ้าผืน (ผ้าถักหรือผ้าทอ)
และเส้นด้ายยืดหยุ่น (ยางยืด) ผ้าร่ม และลูกไม้ เป็นต้น
โดยขนาดของเส้นใยนั้นสามารถที่จะจำแนกได้ดังนี้ :-

2.1) 20D/1F/SD 2.4) 40D/12F/SD 2.7)100D/24F/SD

2.2) 30D/10F/SD 2.5) 70D/24F/SD 2.8) 200D/48F/SD

2.3) 40D/10F/SD 2.6) 140D/48F/SD

3.) เส้นใยพี.โอ.วาย (Nylon Pre-Oriented Yarn)
เป็นผลิตภัณฑ์ซึ่งถือว่าเป็นผลิตภัณฑ์กึ่งสำเร็จรูปที่ผ่านขบวนการยืด(Stretch) เพื่อเป็นเส้นใยฟู
สามารถจำหน่าย หรือนำไปผลิตต่อเป็นเส้นใยไนล่อนชนิด Drawn Winder Yarn (D/W)
หรือเส้นด้ายยืดหยุ่น Drawn Texturizing Yarn (DTY), Two for One (TFO)
นำไปใช้ถักทอเป็นผลิตภัณฑ์ต่าง ๆ คือ ถุงเท้า, ยางยืด, ผ้าลูกไม้, ถุงมือ, ผ้ายืด และเส้นใยสี
เป็นต้น ทางบริษัทสามารถทำการผลิตเส้นใยชนิดนี้ 2 ขนาดด้วยกัน คือ

3.1) 88D/24F/SD

3.2) 118D/24F/SD

4.  เส้นด้ายไนล่อนยืดหยุ่น (Nylon Stretch Yarn) ผลิตภัณฑ์ชนิดนี้ทางบริษัทฯ
    สามารถที่จะผลิตได้หลากหลายเช่นกันเพื่อตอบสนองความต้องการของลูกค้า
    สามารถที่จะนำไปถักทอหรือย้อมสีได้ โดยลักษณะที่นำไปใช้ ได้แก่เส้นด้าย DTY
    ที่มีลักษณะฟูสามารถนำไปผลิตเป็นถุงเท้ากีฬา พรม กล่องกำมะหยี่ เป็นต้น และเส้นด้าย TFO
    ซึ่งผ่านการตีเกลียวและมีความยืดหยุ่นสูงสามารถนำไปผลิตเป็น สายรัด ยางยืดชุดชั้นใน
    เป็นต้น ซึ่งสามารถแยกตามขนาดได้ดังนี้

4.1) 70D/24F/1 4.5) 70D/24F/6 4.9) 100D/24F/4

4.2) 70D/24F/2 4.6) 100D/24F/1 4.10) 100D/24F/6

4.3) 70D/24F/3 4.7) 100D/24F/2 4.11) 40D/10F/1

4.4) 70D/24F/4 4.8) 100D/24F/3 4.12) 40D/10F/2

บริษัทฯ ได้รับการส่งเสริมการลงทุนเมื่อปี 2517 ในการผลิต NYLON FILAMENT YARN
มีกำลังการผลิตรวม 4,200 ตัน และเมื่อปี 2532 ในการผลิต NYLON PRE-ORIENTED YARN
มีกำลังการผลิตปีละประมาณ 1,485 ตัน ,ผลิต NYLON FILAMENT YARN ปีละประมาณ 660 ตัน
โดยบัตรส่งเสริมทั้ง 2 ครั้ง
ได้รับมีสิทธิประโยชน์ในด้านการอนุญาตให้นำช่างฝีมือหรือผู้ชำนาญการซึ่งเป็นคนต่างด้าวกับคู่สมรสและบุคคลซึ่งอยู่ในอุปการะของบุคคลทั้งสองประเภทเข้ามาในราชอาณาจักรได้

3.2 การตลาดและภาวะการแข่งขัน

การแข่งขันในภาคอุตสาหกรรมเส้นใยไนล่อนในประเทศยังเกิดขึ้นอยู่อย่างต่อเนื่องในปี 2547
การปรับตัวของภาคอุตสาหกรรมยังค่อนข้างช้าเมื่อเทียบกับภาคธุรกิจและอุตสาหกรรมอื่น
ทั้งนี้ในปีที่ผ่านมาราคาวัตถุดิบหลักคือคาโปรแลคตัมกลับถีบตัวสูงเพิ่มขึ้นอีกตามราคาน้ำมันที่สูงขึ้นในตลาดโลกซึ่งส่งผลทางจิตวิทยาทางการค้า
แต่เนื่องจากความต้องการของตลาดยังเพิ่มขึ้นไม่มากทำให้ไม่สามารถปรับราคาสินค้าได้เต็มที่และได้ทันที
ทั้งนี้เฉกเช่นปี 2546 ผู้ผลิตได้หันไปหาตลาดต่างประเทศแ
ต่ตลาดในต่างประเทศก็มีการแข่งขันสูงเช่นกันซึ่งทำให้ไม่สามารถแข่งขันได้อย่างเต็มที่
ขณะเดียวกันสินค้าประเภทสิ่งทอจากประเทศจีนซึ่งมีราคาถูกได้เข้ามาตีตลาดในประเทศบ้างแล้ว

เป้าหมายของบริษัทในปีที่ผ่านมาที่จะค้าขายกับประเทศในกลุ่มตะวันออกกลางเนื่องจากบริษัทมีความสัมพันธ์ที่ดีกับลูกค้าในตะวันออกกลางโดยเฉพาะตลาดดูไบและประเทศในเอเชียใต้
บริษัทคาดว่าจะสามารถทำธุรกิจกับลูกค้าในละแวกนั้นได้เพิ่มขึ้นโดยเฉพาะอย่างยิ่งลูกค้าในประเทศปากีสถานซึ่งเป็นตลาดไปสู่ประเทศอาฟกานิสถานซึ่งอยู่ในระหว่างการฟื้นฟูประเทศของประชาคมชาวโลกและมีเงินสนับสนุนจากองค์การสหประชาชาติเป็นจำนวนเงินหลายพันล้านเหรียญสหรัฐอเมริกาดอลล่าร์
เงินทุนที่ไหลเข้าสู่ประเทศดังกล่าวจะกระตุ้นความต้องการทุกด้านรวมทั้งตลาดการบริโภคของสินค้าประเภทไนล่อนด้วย
แต่อย่างไรก็ตามเนื่องจากปัญหาเรื่องเงินทุนหมุนเวียนทำให้ไม่สามารถผลิตสินเค้าเพื่อส่งออกไปได้ตามที่ต้องการ

สำหรับแนวโน้มของธุรกิจในปี 2548
ปัจจัยสำคัญยังคงอยู่ที่ราคาน้ำมันในตลาดโลกซึ่งพุ่งสูงขึ้นอีกเนื่องจากปัญหาผลประโยชน์ในตะวันออกกลาง
ถึงแม้ว่าอิรัคจะถูกสหรัฐอเมริกายึดครองอยู่ในปัจจุบันแต่ปัญหายังไม่จบสิ้นเนื่องจากสงครามได้เปลี่ยนรูปแบบไป
ขณะเดียวกันความรต้องการของน้ำมันในตลาดโลกโดยเฉพาะจากการขยายตัวของเศรษฐกิจในประเทศสาธารณรัฐประชาชนจีนทำให้ราคาน้ำมันในตลาดโลกยังคงราคาที่ระดับเหนือ
ห้าสิบเหรียญสหรัฐดอลล่าร์ต่อบาร์เรล

สภาพการแข่งขันสำหรับอุตสาหกรรมยังคงเป็นไปอย่างเข้มข้น
แต่ผู้ผลิตทุกรายไม่ได้แข่งขันกันที่ราคาสินค้าเนื่องจากต้นทุนที่ค่อนข้างสูงของทุกฝ่าย
และมีการแบ่งตลาดกันค่อนข้างชัดเจนในแง่ของผลิตภัณฑ์สินค้า เช่น บริษัทจะขายด้ายเบอร์ 20
และเบอร์ 40 มากกว่าสินค้าเบอร์อื่นเป็นต้น

คู่แข่ง/ผู้ผลิตสินค้ารายใหญ่ของธุรกิจเส้นด้านไนล่อน คือ

1.  บริษัท โทเร ไนล่อน ไทย จำกัด

2.  บริษัท ไทยทาฟต้า จำกัด (มหาชน)

3.  บริษัท ไทยโพลีเมอร์ จำกัด

4.  บริษัท นครหลวงเส้นใยสังเคราะห์ จำกัด (มหาชน)

5.  บริษัท เอเชีย ไฟเบอร์ จำกัด (มหาชน)

6.  บริษัท ไทยล่อน 66 จำกัด

บริษัทถือว่าเป็นลำดับที่ 4 ในแง่ของกำลังการผลิต
โดยผู้ผลิตแต่ละรายไม่ได้แข่งขันกันในเรื่องราคามากจนเกินไป
โดยทุกรายจะมุ่งเน้นผลิตผลิตภัณฑ์ที่ตนเป็นผู้ถนัด สำหรับบริษัทจะมุ่งผลิตเส้นด้ายเบอร์ 20, 30
และเบอร์ 40
รวมทั้งด้ายประเภทตีเกลียวและด้ายย้อมสีเพื่อการส่งออกตามคำสั่งซื้อของลูกค้าต่างประเทศ

ในต้นเดือนเมษายน 2548 จะมีการประชุมวิสามัญผู้ถือหุ้นเพื่อลดทุนจดทะเบียนให้เท่ากับทุนชำระ
และทำการเพิ่มทุนจดทะเบียนใหม่อีกประมาณ 100 ล้านหุ้น ราคาขายหุ้นละ 1.25 บาท
โดยเป็นการเสนอขายหุ้นแบบเฉพาะเจาะจงแก่กลุ่มนักลงทุนที่เข้ามาเป็นพันธมิตรกัน
ซึ่งจะมีการนำเงินทุนประมาณ 125 ล้านบาท มาลงทุนในกิจการ
และทำให้กลุ่มนักลงทุนเหล่านี้มีสภาพเป็นผู้ถือหุ้นรายใหญ่
ทั้งนี้คาดการว่าจะมีการเปลี่ยนแปลงหลายประการต่อบริษัทฯ หลังจากการเพิ่มทุนดังกล่าว
ประการแรกบริษัทฯ จะมีเงินทุนหมุนเวียนในการทำธุรกิจมากขึ้น
ประการที่สองบริษัทฯจะสามารถแก้ไขปัญหาหนี้สินเดิมได้
ประการที่สามบริษัทฯน่าจะสามารถขยายธุรกิจเพิ่มขึ้นในส่วนที่เกี่ยวข้องกับสิ่งทอ
เนื่องจากผู้ถือหุ้นกลุ่มใหม่นี้มีประสบการณ์ที่เกี่ยวข้องกับธุรกิจสิ่งทอ

ปัจจัยที่มีอิทธิพลต่อการแข่งขันในอุตสาหกรรมคือ

1. ศักยภาพของผู้เข้ามาแข่งขันใหม่ : อุปสรรคต่อการเข้ามาแข่งขันในอุตสาหกรรมเส้นใยไนล่อน
สูง เนื่องจากปัจจุบันความต้องการในประเทศไม่ขยายตัว แต่การผลิตยังคงเดิม
มีผู้ผลิตเส้นใยประดิษฐ์ประมาณ 21 รายเป็นผู้ผลิตเส้นใยไนล่อนประมาณ 6 ราย
และส่วนใหญ่เป็นผู้ผลิตรายใหญ่และมีการร่วมทุนกับต่างชาติ การผลิตเส้นใยไนล่อนต้องใช้เงินทุน
เทคโนโลยี่ พลังงานในระดับสูง ทำให้คู่แข่งรายใหม่ต้องใช้เงินทุนจำนวนมาก
รวมถึงผู้ประกอบการต้องมีประสบการณ์ในการผลิตและการคิดส่วนผสมเพื่อการผลิตสินค้าให้ได้คุณภาพมาตรฐานและต้นทุนต่ำ
นอกจากนี้สินค้าที่แต่ละโรงงานผลิตจะมีลักษณะแตกต่างกัน
และสินค้าจะแข่งขันกันที่ความสัมพันธ์ของผู้ผลิตกับลูกค้า และความสม่ำเสมอในการส่งมอบ สิ่งต่างๆ
เหล่านี้ทำให้การเข้ามาของคู่แข่งรายใหม่เป็นไปได้ยาก

2. อำนาจการต่อรองของผู้ขาย : อำนาจการต่อรองของผู้ขายต่ำ
เนื่องจากวัตถุดิบหลักที่ใช้ในการผลิตเส้นใยไนล่อนคือ คาโปรแลคตัม
ซึ่งเป็นผลผลิตพลอยได้จากการกลั่นน้ำมันเบนซิน
ทำให้ราคาคาโปรแลคตัมอยู่ในทิศทางเดียวกันกับราคาน้ำมันในตลาดโลก
และจากอัตราแลกเปลี่ยนที่มีความผันผวน ทำให้ผู้ผลิตเส้นใยไนล่อนไม่สามารถควบคุมได้

3. อำนาจการต่อรองของผู้ซื้อ : อำนาจการต่อรองของผู้ซื้อมีสูง
เนื่องจากลูกค้าของอุตสาหกรรมเส้นใยประดิษฐ์ คือ อุตสาหกรรมกลางน้ำและอุตสาหกรรมปลายน้ำ
(เสื้อผ้าและเครื่องนุ่งห่ม) ที่ปัจจุบันมีการแข่งขันสูงทั่วโลก
ทำให้ต้องมีการปรับลดต้นทุนลงเพื่อให้สามารถแข่งขันกับประเทศอื่นๆ ได้
ส่งผลให้อุตสาหกรรมกลางน้ำและต้นน้ำ รวมทั้งธุรกิจเส้นใยถูกกดราคาลง

4. อุปสรรคที่เกิดจากสิ่งทดแทนได้ : สินค้าทดแทนกันได้มีน้อย ในอุตสาหกรรมเส้นใยประดิษฐ์
แต่ละประเภท ได้แก่ เส้นใยโพลีเอสเตอร์ เส้นใยไนล่อน เส้นใยอะครีลิคและเส้นใยเรยอน
ใช้ผลิตสินค้าที่แตกต่างกัน ยกเว้นเส้นใยโพลีเอสเตอร์
ที่สามารถนำมาทดแทนเส้นใยไนล่อนชนิดยาวได้เพียงบางส่วน
แต่คุณภาพของผ้าผืนที่ออกมาจะไม่ดีเท่ากับการใช้เส้นใยไนล่อน แต่สำหรับเส้นด้ายยืดหยุ่น
เส้นใยโพลีเอสเตอร์ไม่สามารถทดแทนได้ ดังนั้นจึงมีสินค้าทดแทนสินค้าประเภทนี้ได้น้อย

5. การแข่งขันระหว่างองค์กรที่อยู่ในอุตสาหกรรม : การแข่งขันในอุตสาหกรรมรุนแรง ในช่วง
2-3 ปีที่ผ่านมา อัตราการเจริญเติบโตของอุตสาหกรรมเส้นใยประดิษฐ์ไม่ขยายตัว
สาเหตุส่วนหนึ่งมาจากสภาพเศรษฐกิจที่ชะลอตัว การแข่งขันในอุตสาหกรรมนี้จึงขึ้นอยู่กับราคา
คุณภาพ และระยะเวลาการส่งมอบสินค้าเป็นสำคัญ
โดยเฉพาะด้านราคามีการแข่งขันที่มีความรุนแรงมาก
ผู้ผลิตไม่สามารถปรับราคาขายเพิ่มขึ้นได้มากในขณะที่ต้นทุนการผลิตสูงขึ้นและผันผวนตามค่าเงินที่เปลี่ยนแปลง
ส่งผลให้กำไรลดลง

บริษัทมีกลยุทธ์ในด้านต่างๆ เพื่อรักษาลูกค้าของบริษัทไว้ ดังนี้

1. กลยุทธ์ด้านผลิตภัณฑ์ โดยเน้นที่คุณภาพของผลิตภัณฑ์ และความหลากหลายของผลิตภัณฑ์
โดยบริษัทมีกรรมวิธีการผลิตสินค้าที่มีมาตรฐานเป็นที่ยอมรับและเชื่อถือได้มีการผลิตแบบ DIRECT
SPINNING ซึ่งบริษัทสามารถผลิต NYLON FILAMENT YARN ขนาดเล็กที่สุด เบอร์ 20
และเส้นด้ายยืดหยุ่น ขนาดเล็กที่สุด เบอร์ 40 นอกจากนี้ยังมีความหลากหลายของผลิตภัณฑ์
ซึ่งลูกค้าของบริษัทโดยส่วนใหญ่เป็นโรงงานทอผ้า ซึ่งมีรูปแบบของเครื่องจักร
และรูปแบบของสินค้าที่แตกต่างกัน
จึงทำให้ความต้องการลักษณะของเส้นด้ายและขนาดของด้ายแตกต่างกัน
นอกจากนี้บริษัทยังให้บริการเสริมในการฟอกย้อมสี สำหรับลูกค้าที่มีความต้องการเส้นด้ายสี
โดยบริษัทได้ว่าจ้างบริษัทฟอกย้อมที่มีคุณภาพดีเพื่อรักษามาตรฐานผลิตภัณฑ์ของบริษัท

2. กลยุทธ์ด้านราคา มีการกำหนดราคาสินค้าโดยพิจารณาจากราคาของวัตถุดิบหลัก
คือราคาคาโปรแลคตัมในตลาดโลก และราคาสินค้าของคู่แข่งขัน
นอกจากนั้นยังพิจารณาถึงปริมาณการสั่งซื้อ
ระยะเวลาชำระเงินและความสม่ำเสมอในการสั่งซื้อของลูกค้าแต่ละรายประกอบการพิจารณาราคาขาย

3. กลยุทธ์การจัดจำหน่ายและช่องทางการจัดจำหน่าย โดยมีการแบ่งการจัดจำหน่ายเป็น 2 ลักษณะ

  - ตลาดในประเทศ มีการจำหน่ายโดยตรงให้กับลูกค้าของบริษัทเองเป็นส่วนใหญ่
  ซึ่งส่วนใหญ่เป็นโรงงานทอผ้า โรงงานทอถุงเท้า โรงงานทอถุงน่อง
  และโรงงานผลิตสายยางยืดและแถบยางยืด มีการจำหน่ายผ่านตัวแทนขายของบริษัทบ้าง
  ทั้งนี้ขึ้นอยู่กับสภาวะตลาด

-   ตลาดต่างประเทศ
    บริษัทมีกลยุทธ์เน้นการขายต่างประเทศเพิ่มมากขึ้นโดยเฉพาะตลาดในประเทศตะวันออกกลางและเอเชียใต้
    เนื่องจากภาวะตลาดในประเทศไม่ขยายตัวและมีการแข่งขันกันมากขึ้น
    มีการจำหน่ายสินค้าโดยตรงให้กับลูกค้าโดยทีมงานด้านการขายจะเดินทางไปพบและแนะนำผลิตภัณฑ์ของบริษัทโดยตรงที่โรงงานของลูกค้า
    ซึ่งลูกค้าส่วนใหญ่เป็นประเภทโรงงานอุตสาหกรรมเป็นหลัก
    มีการจำหน่ายผ่านตัวแทนจำหน่ายบ้าง ซึ่งเป็นตัวแทนที่อยู่ในประเทศนั้นๆ
    โดยมีการแบ่งลูกค้าที่บริษัทติดต่อโดยตรงกับลูกค้าของตัวแทนจำหน่ายอย่างชัดเจน
    ทั้งนี้เพื่อป้องกันปัญหาการแย่งลูกค้าระหว่างกัน
    โดยบริษัทให้ผลตอบแทนแก่ตัวแทนจำหน่ายในรูปของค่านายหน้า 1-2% ของมูลค่าการขาย
    โดยพิจารณาจากราคาขายและปริมาณการสั่งซื้อเป็นหลัก

4. กลยุทธ์ด้านการส่งเสริมการขาย

-   มีการสร้างความสัมพันธ์ที่ดีกับลูกค้า
    โดยให้ความสำคัญในเรื่องการไปพบปะลูกค้าอยู่เป็นประจำทั้งลูกค้าทั้งในประเทศและต่างประเทศ
    เพื่อรับทราบความต้องการของลูกค้าและรับทราบปัญหาและช่วยแก้ไข จนเป็นที่พอใจ

-   ส่วนลดเงินสด โดยมีนโยบายให้ส่วนลด 3% สำหรับลูกค้าที่จ่ายเงินสดภายใน 30 วัน
    โดยพิจารณาจากลูกค้าที่มีปริมาณการสั่งซื้อต่อเดือนสูง และมียอดการสั่งซื้อสม่ำเสมอ

-   เครดิตเทอม การขายสินค้าให้กับลูกค้าในต่างประเทศจะทำภายใต้เงื่อนไข LETTER OF
    CREDIT (L/C) AT SIGHT เพื่อเป็นการส่งเสริมการขายแก่ลูกค้าต่างประเทศ โดยมี
    LETTER OF CREDIT TERM ประมาณ 60-90 วัน ให้แก่ลูกค้าที่มียอดการสั่งซื้อสม่ำเสมอ
    ไม่มีปัญหาในการเรียกเก็บเงิน และเป็นลูกค้าที่ติดต่อกันมานาน

3.3 การจัดหาผลิตภัณฑ์หรือบริการ

บริษัทฯ มีโรงงานผลิตเส้นใยไนล่อน ตั้งอยู่เลขที่ 99/1 หมู่ที่ 2 ถนนเศรษฐกิจ ตำบลนาดี
อำเภอเมือง จังหวัดสมุทรสาคร โทรศัพท์ (034)830922-4 ทำการผลิตสินค้าตลอด 24 ชั่วโมง

กระบวนการการผลิตเป็นกระบวนการผลิตทางด้านเคมี ที่นำวัตถุดิบ ชื่อว่า คาโปรแลคตัม
ซึ่งเป็นวัตถุดิบที่ได้มาจากการกลั่นของน้ำมันเบนซิน
มาเข้าขบวนการความร้อนสูงเปลี่ยนแปลงโมเลกุลและคุณสมบัติ กลายเป็น เม็ด (CHIPS)
ซึ่งเรียกว่า POLIMERIZATION

หลังจากนั้นจะนำ CHIPS ผ่านเครื่องความร้อนและดึงออกมาเป็นเส้นใยสังเคราะห์ ที่เรียกว่า
เส้นใยไนล่อน ด้วยความเร็วที่แตกต่างกันตามความต้องการของลูกค้า ซึ่งจะมีผลต่อการยืดหยุ่น
และความทนทานแข็งแรงของเส้นใย เมื่อนำเส้นใยมารวมกันจะได้เส้นด้ายไนล่อน

บริษัท สามารถผลิตเส้นด้ายประเภทต่างๆ ตามที่ได้ระบุไว้ข้างต้นตามคำสั่งซื้อของลูกค้า

ขั้นตอนและเทคโนโลยีในการผลิต

1.  CHIP PRODUCTION PROCESS เป็นกระบวนการผลิตที่นำ CAPROLACTAM, น้ำ, กรดน้ำส้ม
    และ TIO2 มาผ่านกระบวนการทางเคมี ที่เรียกว่า POLIMERIZATION
    ที่อุณหภูมิสูงและรีดออกมาเป็นเส้นๆผ่านรางน้ำเย็น
    แล้วดึงเข้าเครื่องตัดออกมาเป็นเม็ดๆเรียกว่าเม็ดไนล่อน เม็ดไนล่อนจะถูกนำมาล้าง
    MONOMER บางส่วนที่ยังหลงเหลืออยู่
    และนำออกไปอบแห้งก็จะได้เม็ดไนล่อนที่พร้อมนำไปผลิตเป็นเส้นใยต่อไป

  กระบวนการผลิตเส้นใยของบริษัทฯ สามารถแบ่งได้เป็น 3 ส่วนคือ UDY, POY, FDY

2.  UNDRAWN YARN (UDY) จะเป็นกระบวนการผลิตที่นำเอาเม็ดไนล่อนมาเข้าเครื่อง
    EXTRUDER มี HEATER ให้ความร้อนและเม็ดไนล่อนจะหลอมละลาย
    ต่อจากนั้นจะถูกอัดผ่านแว่น SPINNERET
    ออกเป็นเส้นๆแล้วจะภูกเป่าด้วยลมเย็นจนแข็งตัวหลังจากนั้นจะถูกดึงม้วนเข้าหลอดเพื่อเข้าสู่ขั้นตอนต่อไป
    เส้นใยชนิดนี้ผ่านการดึงยืดน้อยมาก โมเลกุลของเส้นใยยังไม่เรียงตัวและความแข็งแรงต่ำ
    จึงยังไม่สามารถนำมาใช้ได้

3.  PRE-ORIENTED YARN (POY) มีขั้นตอนการผลิตใกล้เคียงกับ UDY
    แต่มีการดึงยืดบางส่วนแล้วและสามารถผลิตได้รวดเร็วกว่า

4.  FULLY DRAWN YARN (FDY) เป็นการผลิตเส้นใยไนล่อนที่ลดขั้นตอนการผลิตลงมา
    มีขั้นตอนการผลิตใกล้เคียงกับ UDY โดยนำเม็ดไนล่อนไปหลอมเหลวแล้วอัดผ่าน SPINNERET
    และจะผ่านการดึงยืดโดยใช้ความเร็ว 4800 M/MIN
    เส้นใยไนล่อนที่ได้มาจึงสมบูรณ์พร้อมที่จะนำไปใช้งานถัก-ทอทันที

5.  DRAW-TWISTING YARN (DT-YARN) เป็นการนำเส้นใย UDY มาผ่านเครื่อง
    DRAW-TWISTER (DT) เพื่อดึงยืดและตีเกลียวไปพร้อมๆกัน เส้นใยที่ได้จะมีการดึงยืดเต็มที่
    (FULL ORIENTED) สามารถนำไปใช้งานในขั้นตอนต่อไปได้

6.  DRAW TEXTURED YARN (DTY) เป็นเส้นด้ายยืดหยุ่น (STRETCH YARN) โดยการนำเส้นใย
    UDY หรือ POY มาผ่านเครื่อง DRAW TEXTURIZING MACHINES
    เส้นใยจะถูกดึงยืดและทำให้หงิกงอ ดังนั้นเส้นด้ายที่ได้จะมีความฟูตัวสูง
    อากาศถ่ายเทได้สะดวก เมื่อนำไปทอเป็นผ้าหรือเสื้อแล้วจะสวมใส่สบาย

ในภาวะปัจจุบันเทคโนโลยีที่บริษัทฯ ใช้อยู่ในการผลิตเส้นใยสังเคราะห์ยังถือว่าไม่ล้าสมัย
เมื่อเปรียบเทียบกับคู่แข่งในประเทศและในแถบอาเชีย อย่างไรก็ตามบริษัทฯ
อาจจะต้องมีการซื้อเครื่องจักรทางด้าน DRAW TEXTURIZING YARN และด้าน DRAW TWISTING
YARN มาเพิ่มเติมเพื่อเพิ่มการผลิตและเพิ่มประสิทธิภาพและคุณภาพของสิ้นค้าด้วย

ผลกระทบต่อสิ่งแวดล้อม

บริษัทตระหนักดีถึงความรับผิดชอบที่พึงมีต่อสังคมและสิ่งแวดล้อมจากกระบวนการผลิต
บริษัทฯได้วางมาตรการอย่างรัดกุมในการป้องกันมลสารในน้ำทิ้งจากกระบวนการผลิต
ควันและเขม่าจากหม้อน้ำ
เพื่อมิให้เกิดมลภาวะกระทบต่อสิ่งแวดล้อมโดยบริษัทฯได้สร้างบ่อพักน้ำเสียขนาดใหญ่ 5 บ่อ
เนื้อที่ประมาณ 30 ไร่ และติดตั้งอุปกรณ์เพื่อบำบัดน้ำเสียให้ได้ตามมาตรฐานที่ราชการกำหนด
มีการตรวจสอบและวิเคราะห์น้ำเสียที่ระบายออกทุกสัปดาห์
เพื่อให้มลสารตกตะกอบและใสสะอาดก่อนระบายออก
นอกจากนี้ยังมีการติดตั้งอุปกรณ์เพื่อขจัดเขม่าจาก BOILER
เพื่อมิให้ก่อความเดือดร้อนแก่บริเวณใกล้เคียง
และเหนือสิ่งอื่นใดสิ่งสูญเสียจากการผลิตทุกขั้นตอนยังสามารถนำกลับไปผลิตเป็นผลิตภัณฑ์ใหม่
(RECYCLE) เพื่อเป็นวัสดุอุปกรณ์ต่าง ๆ เช่น เชือก, สายรัดกล่อง เป็นต้น
ทั้งนี้บริษัทฯได้มีการส่งรายงานผลการวิเคราะห์ปริมาณสารมลพิษต่อกรมโรงงานอุตสาหกรรมเป็นประจำทุกเดือน
และปรากฏว่าไม่เคยมีประวัติการกระทำผิดแต่อย่างใด

วัตถุดิบหลักและแหล่งของวัตถุดิบ

คาโปรแลคตัม (CAPROLACTAM) เป็นผลิตภัณฑ์ปิโตรเคมีที่ผลิตจากวัตถุดิบ ได้แก่ CYCLOHEXANE,
AMMONIA และกรดกำมะถัน มีลักษณะเป็นเกร็ดแห้ง (FLAKE) สีขาว หรือเป็นของเหลวใส

วัตถุดิบหลักซึ่งใช้ในการผลิตเส้นใยไนล่อน คือ คาโปรแลคตัม ซึ่งเป็นต้นทุนมูลค่ากว่า 99%
ของต้นทุนสินค้า ซึ่งบริษัทมีการสั่งซื้อจากทั้งในและนอกประเทศ

ก. สั่งซื้อในประเทศจาก บริษัท คาโปรแลคตัมไทย จำกัด (มหาชน)
ซึ่งเป็นผู้ผลิตคาโปรแลคตัมรายเดียวในประเทศไทย ซึ่งเป็นคาโปรแลคตัมในรูปของเหลว (MOLTEN
CAPROLACTAM) ในปี 2547 บริษัท สั่งซื้อคาโปรแลคตัมจากผู้ขายรายนี้รายเดียว
ทั้งนี้การสั่งซื้อวัตถุดิบในประเทศมีความสะดวก รวดเร็วในการส่งมอบสินค้า
ทำให้บริษัทลดภาระการเก็บรักษาวัตถุดิบจำนวนมาก
แต่ราคาคาโปรแลคตัมในประเทศยังคงถูกกำหนดเป็นเงินสกุลเหรียญสหรัฐและมีราคาสูงกว่าในต่างประเทศ
บริษัทต้องชำระค่าคาโปรแลคตัมให้แก่ผู้ขายเป็นจำนวนเงินเทียบเท่าบาท ด้วยอัตราแลกเปลี่ยน ณ
วันชำระเงิน บริษัทยังคงต้องรับความเสี่ยงจากความผันผวนของอัตราแลกเปลี่ยนเอง

ข. สั่งเข้ามาจากต่างประเทศ ประกอบด้วยคาโปรแลคตัม ที่บริษัทสั่งซื้อจากแหล่งผลิตในประเทศ
อินเดีย เม็กซิโก และโปแลนด์ ในลักษณะเกล็ด (FLAKE)
ซึ่งปกติแล้วการสั่งซื้อบริษัทจะต้องขอให้สถาบันการเงินค้ำประกันการจ่ายเงินโดยการเปิด LETTER
OF CREDIT (L/C) AT SIGHT และ L/C TERM ในปี2547
บริษัทฯไม่ได้นำเข้าวัตถุดิบจากต่างประเทศ

ราคาของ CAPROLACTAM ในระยะเวลา 5 ปีที่ผ่านมาเป็นดังนี้ คือ

  ------------ ----------- ----------- ----------- ----------- -----------
               2543        2544        2545        2546        2547

  เฉลี่ย         1,445       1,001.78    1,035.50    1,380.00    1,675.93
  (USD/ตัน)                                                     
  ------------ ----------- ----------- ----------- ----------- -----------

คาโปรแลคตัมเป็นวัตถุดิบประเภทกึ่ง Commodity เป็น by product
ที่ได้จากขบวนการกลั่นน้ำมันเบนซิน
ที่มีราคาค่อนข้างผันผวนตามทิศทางของราคาน้ำมันในตลาดโลกและความต้องการของผู้ซื้อ ณ
ปัจจุบันราคาของคาโปรแลคตัมที่ทำการส่งมอบ
การผันผวนของราคาวัตถุดิบเป็นสิ่งที่เป็นปัจจัยเสี่ยงที่บริษัทฯ มิอาจควบคุมได้

นอกเหนือจากนี้การซื้อวัตถุดิบที่ราคาขายถูกกำหนดเป็นเงินสกุลเหรียญสหรัฐ
ทำให้บริษัทต้องยอมรับความเสี่ยงจากราคาวัตถุดิบที่ผันผวนตามภาวะตลาดโลก
และความเสี่ยงจากความผันผวนของอัตราแลกเปลี่ยน (ถึงแม้ว่าจะซื้อจากในประเทศก็ตาม)